Document ID: /roh_data/filtered/fineweb-2-filterrobots_roh.jsonl.gz/66742

Contribuziun chantunala per ina puntetta per velos e per pedunas e peduns sur il Rain posteriur
La Regenza ha approvà ina dumonda da la vischnanca da Panaduz da conceder ina contribuziun per construir ina puntetta per velos e per pedunas e peduns sur il Rain posteriur. Als custs totals approximativs da circa 1,42 milliuns francs sa participescha il chantun cun ina contribuziun da maximalmain 463 000 francs.
Pedunas e peduns sco er ciclistas e ciclists n'han actualmain nagina pussaivladad da traversar il Rain posteriur sin ils var 10 kilometers tranter Rehanau e Giuvaulta. Per quest motiv intenziuneschan las vischnancas da Panaduz e da Domat da pender ina puntetta per il traffic da peduns e da velos vi da la punt da la via naziunala N13. Questa punt traversa il Rain posteriur sin l'autezza da Panaduz curt avant il tunnel Isla Bella (Nuin fin Plazzas). Gia tar las lavurs da construcziun da la punt l'onn 1979 èn vegnidas prendidas mesiras tecnicas per ina tala puntetta. Las lavurs da construcziun pon vegnir realisadas directamain suenter las lavurs da sanaziun da la punt ch'èn previsas ils onns 2022 e 2023.